Հավելված

ՀՀ կառավարության 2020 թ. N \_\_\_

 որոշման

**ԳՅՈՒՂԱՏՆՏԵՍԱԿԱՆ ՆՇԱՆԱԿՈՒԹՅԱՆ ՀՈՂԵՐՆ ԱՅԼ ՆՊԱՏԱԿԱՅԻՆ ՆՇԱՆԱԿՈՒԹՅԱՆ ՓՈԽԱԴՐՄԱՆ ԲԱՑԱՌԻԿ ԴԵՊՔԵՐԸ**

Գյուղատնտեսական նշանակության հողերի փոխադրումը այլ նպատակային նշանակության թույլատրվում է բացառիկ դեպքերում, որոնք պայմանավորված են.

1. բնապահպանական, առողջարանական, պատմական և մշակութային նպատակներով՝ հատուկ պահպանվող տարածքների ստեղծմամբ,
2. անտառային, ջրային կամ պահուստային հողերի կազմի մեջ գյուղա­տնտեսական արտադրության համար ոչ պիտանի` ճահճացած, գերխոնավացած, աղակալված, էրոզացված հողամասերի ընդգրկմամբ,
3. ճանապարհների, էլեկտրահաղորդման գծերի, կապի գծերի, գազատարների և այլ խողովակաշարերի, երկաթուղային գծերի և այլ նմանատիպ օբյեկտների (այսուհետ` գծային օբյեկտներ) կառուցմամբ, կառուցված գծային օբյեկտներին հարակից, շինարարության իրականացման համար օգտագործված գյուղատնտեսական նշանակության հողատարածքների շրջակա միջավայրի վրա ազդեցության փորձաքննություն անցած վերականգնման (ռեկուլտիվացիայի) ծրագրի առկայության դեպքում,
4. Հայաստանի Հանրապետության միջազգային պարտավորությունների կատարմամբ, երկրի պաշտպանության և պետության անվտանգության ապահովմամբ,
5. շահագրգիռ գերատեսչությունների դրական եզրակացությունների հիման վրա՝ Հայաստանի Հանրապետության կառավարության կողմից հաստատված կամ հավանության արժանացած ներդրումային ծրագրերի իրականացմամբ, պայմանով, որ ներդրումային ծրագրի փաթեթում հաստատված լինի նաև հողամասի տեղակայումը՝ WGS-84 (ՎԻ ՋԻ ԷՍ-84) (ARMREF 02) ազգային գեոդեզիական կոորդինատային համակարգով,
6. ընդերքօգտագործման աշխատանքներով՝ օրենքով սահմանված կարգով շրջակա միջավայրի վրա ազդեցության փորձաքննություն անցած ծրագրի և/կամ նախագծի (այդ թվում՝ հողերի վերականգնման (ռեկուլտիվացիայի)) առկայության դեպքում,
7. բնակելի տների կառուցմամբ` այլընտրանքների բացակայության դեպքում,
8. առողջապահական, կրթական, սոցիալական օբյեկտների կառուցմամբ` այդ օբյեկտների տեղադրման այլընտրանքների բացակայության դեպքում, համայնքի զարգացման և տարածական պլանավորման փաստաթղթի (գլխավոր հատակագիծ) կամ հողերի օգտագործման ժամանակավոր սխեմաների հիման վրա,
9. արդյունաբերական, էներգետիկ օբյեկտների կամ հասարակական նշանակության շինությունների կառուցման նպատակով՝ այլ հողատեսքերի, արոտավայրերի և խոտհարքների 4-րդ և 5-րդ կարգի հողամասերի տրամադրմամբ՝ այդ օբյեկտների տեղադրման այլընտրանքների բացակայության դեպքում,
10. համայնքներին հողերի փոխանցման ժամանակ առաջացած հողամասերի նպատակային նշանակություններին առնչվող անճշտությունների ուղղման դեպքերով: